अर्थशास्त्रम्/अधिकरणम् ३/अध्यायः ५
अनीश्वराः पितृमन्तः स्थित-पितृ-मातृकाः पुत्राः   ।। ०३.५.०१  ।।
 तेषां ऊर्ध्वं पितृतो दाय-विभागः पितृ-द्रव्याणां   ।। ०३.५.०२  ।।
 स्वयं-आर्जितं अविभाज्यम् । अन्यत्र पितृ-द्रव्यादुत्थितेभ्यः   ।। ०३.५.०३  ।।
 पितृ-द्रव्यादविभक्त-उपगतानां पुत्राः पौत्रा वा आ-चतुर्थादित्यंश-भाजः   ।। ०३.५.०४  ।।
 तावदविच्छिन्नः पिण्डो भवति   ।। ०३.५.०५  ।।
 विच्छिन्न-पिण्डाः सर्वे समं विभजेरन्  ।। ०३.५.०६  ।।
 अपितृ-द्रव्या विभक्त-पितृ-द्रव्या वा सह जीवन्तः पुनर्विभजेरन्  ।। ०३.५.०७  ।।
 यतश्चौत्तिष्ठेत स द्व्य्-अंशं लभेत   ।। ०३.५.०८  ।।
 द्रव्यं अपुत्रस्य सोदर्या भ्रातरः सह-जीविनो वा हरेयुः कन्याश्च   ।। ०३.५.०९  ।।
 रिक्थं पुत्रवतः पुत्रा दुहितरो वा धर्मिष्ठेषु विवाहेषु जाताः   ।। ०३.५.१०  ।।
 तद्-अभावे पिता धरमाणः   ।। ०३.५.११  ।।
 पित्र्-अभावे भ्रातरो भ्रातृ-पुत्राश्च   ।। ०३.५.१२  ।।
 अपितृका बहवोअपि च भ्रातरो भ्रातृ-पुत्राश्च पितुरेकं अंशं हरेयुः   ।। ०३.५.१३  ।।
 सोदर्याणां अनेक-पितृकाणां पितृतो दाय-विभागः   ।। ०३.५.१४  ।।
 पितृ-भ्रातृ-पुत्राणां पूर्वे विद्यमाने नापरं अवलम्बन्ते । ज्येष्ठे च कनिष्ठं अर्थ-ग्राहिणं   ।। ०३.५.१५  ।।
 जीवद्-विभागे पिता नएकं विशेषयेत्  ।। ०३.५.१६  ।।
 न चएकं अकारणान्निर्विभजेत   ।। ०३.५.१७  ।।
 पितुरसत्यर्थे ज्येष्ठाः कनिष्ठाननुगृह्णीयुः । अन्यत्र मिथ्या-वृत्तेभ्यः   ।। ०३.५.१८  ।।
 प्राप्त-व्यवहाराणां विभागः   ।। ०३.५.१९  ।।
 अप्राप्त-व्यवहाराणां देय-विशुद्धं मातृ-बन्धुषु ग्राम-वृद्धेषु वा स्थापयेयुः आ-व्यवहार-प्रापणात् । प्रोषितस्य वा   ।। ०३.५.२०  ।।
 सम्निविष्ट-समं असम्निविष्टेभ्यो नैवेशनिकं दद्युः । कन्याभ्यश्च प्रादानिकं   ।। ०३.५.२१  ।।
 ऋण-रिक्थयोः समो विभागः   ।। ०३.५.२२  ।।
 "उद-पात्राण्यपि निष्किंचना विभजेरन्" इत्याचार्याः   ।। ०३.५.२३  ।।
 छलं एतदिति कौटिल्यः   ।। ०३.५.२४  ।।
 सतोअर्थस्य विभागो नासतः   ।। ०३.५.२५  ।।
 एतावानर्थः सामान्यस्तस्यएतावान्प्रत्य्-अंश इत्यनुभाष्य ब्रुवन्साक्षिषु विभागं कारयेत्  ।। ०३.५.२६  ।।
 दुर्विभक्तं अन्योन्य-अपहृतं अन्तर्हितं अविज्ञात-उत्पन्नं वा पुनर्विभजेरन्  ।। ०३.५.२७  ।।
 अदायादकं राजा हरेत्स्त्री-वृत्ति-प्रेत-कार्य-वर्जम् । अन्यत्र श्रोत्रिय-द्रव्यात्  ।। ०३.५.२८  ।।
 तत्त्रैवेद्येभ्यः प्रयच्छेत्  ।। ०३.५.२९  ।।
 पतितः पतिताज्जातः क्लीबश्चानंशाः । जड-उन्मत्त-अन्ध-कुष्ठिनश्च   ।। ०३.५.३०  ।।
 सति भार्य-अर्थे तेषां अपत्यं अतद्-विधं भागं हरेत्  ।। ०३.५.३१  ।।
 ग्रास-आच्छादनं इतरे पतित-वर्जाः   ।। ०३.५.३२  ।।
 तेषां च कृत-दाराणां लुप्ते प्रजनने सति  । ।। ०३.५.३३अ ब  ।।
 सृजेयुर्बान्धवाः पुत्रांस्तेषां अंशान्प्रकल्पयेत्  ।। ०३.५.३३च्द्  ।।